Voertuie brand ná gewaagde transitoroof in Rustenburg | Maroela Media
Die toneel. Foto: Facebook
'n Groep swaar gewapende verdagtes het Saterdagoggend in Rustenburg in Noordwes 'n geldwa oopgeblaas en beroof voor hulle die voertuie wat hulle tydens die voorval gebruik het aan die brand gesteek het.
Die geldwa, wat deur 'n veiligheidsvoertuig agtervolg is, is omstreeks 08:00 terwyl dit in Boschstraat gery het deur 'n swart Mercedes-Benz van agter en 'n wit Mahindra-bakkie van voor ingeperk nadat die bakkie reg van voor teen die geldwa gebots het.
"Ses verdagtes het met outomatiese wapens uit die voertuie gespring. Hulle het die geldwa met plofstof oopgeblaas en 'n onbekende bedrag kontant gebuit," het lt.kol. Katlego Mogale, woordvoerder van die polisie, gesê.
Die verdagtes het voor hulle van die toneel gevlug het die Mercedes en Mahindra-bakkie met petrolbomme bestook. Hulle het hierna in twee Ford Ranger-bakkies, wit en silwer, van die toneel gevlug.
Mogale het gesê daar is op R5- en AK47-magasyne op die toneel beslag gelê. Genl. Khehla Sitole, nasionale polisiekommissaris, het intussen opdrag gegee dat 'n 72-uur-aktiveringsplan in werking gestel word om die verdagtes aan te keer.
Volgens Mogale is niemand tydens die voorval beseer nie.
Enigiemand met inligting oor die voorval word versoek om Stop Misdaad te bel by 08600 10111.
Kan iemand vir my vertel waar kom die R5 en ander gewere vandaan. Beslis van burgerlikes wat deur die Regering van hulle wapens beroof wil word nie
Springstof, nie plofstof.
Natuurlik gaan dit in Rustenburg gebeur. Daar is geen beheer oor misdaad nie, die mense loop deur met inbrake en kapings. Polisie en verkeersdepartement is n gedagte in daai dorp.